sagorsarker/bangla-wikipedia huggingface dataset:
অ্যানানকি গোষ্ঠী

অ্যানানকি গোষ্ঠী (ইংরেজি: Ananke group) হল বৃহস্পতির বিপরীতগামী অনিয়মিত উপগ্রহগুলির একটি গোষ্ঠী। এগুলি অ্যানানকি উপগ্রহের অনুরূপ কক্ষপথে বৃহস্পতিকে প্রদক্ষিণ করে চলেছে। মনে করা হয়, একই উৎস থেকে এই উপগ্রহগুলির উদ্ভব ঘটেছে।
এই উপগ্রহগুলির অর্ধ-বৃহৎ অক্ষের (বৃহস্পতির থেকে দূরত্ব) দৈর্ঘ্য ১৯.৩ থেকে ২২.৭ জিগামিটারের মধ্যে; কক্ষীয় নতি ১৪৫.৭° ও ১৫৪.৮°-এর মধ্যে এবং কক্ষীয় উৎকেন্দ্রিকতা ০.০২ ও ০.২৮-এর মধ্যে।
অ্যানানকি গোষ্ঠীর প্রধান উপগ্রহগুলি হল (বৃহত্তম থেকে ক্ষুদ্রতম ক্রমে):
ইন্টারন্যাশানাল অ্যাস্ট্রোনমিক্যাল ইউনিয়ন (আইএইউ) ইংরেজি "-e " অক্ষর দিয়ে শেষ হয়, এমন নামগুলি এই গোষ্ঠীর উপগ্রহগুলি সহ সকল বিপরীতগামী উপগ্রহের জন্য নির্দিষ্ট করে রেখেছে।
মনে করা হয়, একটি গ্রহাণু বৃহস্পতির অভিকর্ষীয় বলে আবদ্ধ হলে এবং তারপর একটি সংঘর্ষের ফলে চূর্ণবিচূর্ণ হলে অ্যানানকি গোষ্ঠীর উপগ্রহগুলির উদ্ভব ঘটে। উপগ্রহগুলির আকার দেখে অনুমান করা হয়, মূল গ্রহাণুটির ব্যাস ছিল প্রায় ২৮ কিলোমিটার। অ্যানানকি উপগ্রহটির ব্যাসও প্রায় একই হওয়ায় সম্ভবত উৎস গ্রহাণুটি খুব বেশি ক্ষতিগ্রস্ত হয়নি।
দীপ্তিমিতি-সংক্রান্ত প্রাপ্ত তথ্যগুলিও এই সাধারণ উদ্ভব তত্ত্বের বিশ্বাসযোগ্যতাকে দৃঢ়ীকৃত করেছে: এই গোষ্ঠীর তিনটি উপগ্রহ (হারপ্যালাকি, প্র্যাক্সিডিকি ও আইয়োকাস্টি) এই প্রকারের এই প্রকারের ধূসর রং (গড় রং সূচক: বি−ভি = ০.৭৭ ও ভি−আর = ০.৪২) প্রদর্শন করে। অন্যদিকে অ্যানানকি উপগ্রহটি ধূসর ও হালকা লালের সীমানায় স্থিত।
ন্যারাটোফিলিয়া

ন্যারাটোফিলিয়া এমন এক ধরনের বাস্তুকাম যা মূলত যৌনসঙ্গীর সাথে অশ্লীল ও যৌন বিষয়ে কথা বলে যৌন উদ্দীপনা জাগানোর উপায়। এছাড়াও অশ্লীল কথাবার্তা ও গল্প শুনলে বা পড়লে যে উত্তেজনার সৃষ্টি হয় তা বোঝাতেও ন্যারাটোফিলিয়া ব্যবহার করা হয়।
নাবিল সামাদ

<nowiki> </nowiki>নাবিল সামাদ (৯ জন্ম অক্টোবর ১৯৮৬) হলেন বাংলাদেশী ক্রিকেটার। প্রথম শ্রেণীর ক্রিকেট খেলেন সিলেট বিভাগে। একজন বোলার। তিনি ২০০৬ অনূর্ধ্ব -১৯ ক্রিকেট বিশ্বকাপে (শ্রীলঙ্কা) বাংলাদেশের প্রতিনিধিত্ব করেছিলেন। সিলেট সিক্সার্স ২০ হাজার ডলারে তাকে কিনে নিয়েছিল। ২০১৫–৬ বাংলাদেশ ক্রিকেট মৌসুমে চট্টগ্রাম বিভাগে যোগ দিয়েছিলেন।
অক্টোবরে ২০১৮ সালে তিনি বাংলাদেশ প্রিমিয়ার লিগে সিলেট সিক্সার্স দলে জায়গা পেয়েছিলেন।
জাতীয় অর্থোপেডিক হাসপাতাল ও পুনর্বাসন প্রতিষ্ঠান

জাতীয় অর্থোপেডিক হাসপাতাল ও পুনর্বাসন প্রতিষ্ঠান (নিটোর) বাংলাদেশের রাজধানী ঢাকা শের-এ-বাংলা নগরে অবস্থিত একটি অর্থোপেডিক হাসপাতাল। এর মধ্যে স্নাতক ও স্নাতকোত্তর ইনস্টিটিউট রয়েছে। আগে এই প্রতিষ্ঠানের তত্বাবধানে কৃত্তিম অঙ্গ তৈরি ও সংযোজন করা হতো। ১৯৭২ সালে শহীদ সোহরাওয়ার্দী হাসপাতালে অস্থায়ী ভাবে পঙ্গু হাসপাতালের কার্যক্রম শুরু হয়েছিল। উদ্দেশ্য ছিল জরুরী ভিত্তিতে আহত মুক্তিযোদ্ধাদের চিকিৎসা করা। এটির প্রতিষ্ঠাতা পরিচালক ছিলেন বিদেশি চিকিৎসক ডক্টর আরজে গাষ্টন। ২০০২ সালের অক্টোবরে ইনস্টিটিউটের নাম পরিবর্তন করে জাতীয় অর্থোপেডিক হাসপাতাল ও পুনর্বাসন প্রতিষ্ঠান (নিটোর) করা হয়। নিটোর ঢাকা বিশ্ববিদ্যালয় এর মেডিসিন অনুষদ অধিভুক্ত এবং বঙ্গবন্ধু শেখ মুজিব মেডিকেল বিশ্ববিদ্যালয় অনুমোদিত। ঢাকা বিশ্ববিদ্যালয় কতৃক স্নাতক সার্টিফিকেট এবং বঙ্গবন্ধু শেখ মুজিব মেডিকেল বিশ্ববিদ্যালয় কতৃক স্নাতকোত্তর সার্টিফিকেট প্রদান করা হয়।
এখানে মাস্টার অফ সার্জারি (এমএস) (অর্থোপেডিক্স) এবং ডি আর্থো. ডিগ্রি প্রদান করা হয়। নিটোর বাংলাদেশ মেডিকেল অ্যান্ড ডেন্টাল কাউন্সিল স্বীকৃত প্রতিষ্ঠান।
স্বর্ণ ভল্লুক

স্বর্ণ ভল্লুক বা সোনালী ভল্লুক () হল বার্লিন আন্তর্জাতিক চলচ্চিত্র উৎসবে শ্রেষ্ঠ চলচ্চিত্রের জন্য প্রদত্ত সর্বোচ পুরস্কার। ভল্লুক বার্লিনের অভিজাত প্রাণী, যা বার্লিনের সীলমোহর ও পতাকাতেও যুক্ত রয়েছে। ১৯৫১ সালে প্রথম বার্লিন আন্তর্জাতিক চলচ্চিত্র উৎসবের বিজয়ী নির্ধারণ করেছিলেন একটি জার্মান প্যানেল, এবং সে বছর বিভিন্ন বিভাগ ও চলচ্চিত্রের ধরন অনুযায়ী স্বর্ণ ভল্লুকের জন্য পাঁচজন বিজয়ী নির্ধারিত হয়েছিল। ১৯৫২ থেকে ১৯৫৫ সালে দর্শকবৃন্দ স্বর্ণ ভল্লুকের বিজয়ী নির্ধারণ করতেন। ১৯৫৬ সালে এফআইএপিএফ আনুষ্ঠানিকভাবে উৎসবটির দায়িত্ব নেয় এবং তখন থেকে স্বর্ণ ভল্লুক পুরস্কারটি প্রদান করে আসছে।
চাঁদ মহম্মদ

চাঁদ মহম্মদ হলেন একজন ভারতীয় রাজনীতিবিদ, যিনি সর্বভারতীয় তৃণমূল কংগ্রেসের রাজনীতির সাথে যুক্ত। তিনি ২০০৬ সাল থেকে ২০১৬ সাল পর্যন্ত পশ্চিমবঙ্গ বিধানসভায় ভগবানগোলা বিধানসভা কেন্দ্রের বিধায়ক হিসেবে দায়িত্ব পালন করেছেন।
আর্থার সেকাল

আর্থার উইলিয়াম সেকাল (; জন্ম: ১৪ সেপ্টেম্বর, ১৮৬৮ - মৃত্যু: ২০ জুলাই, ১৯৪৫) কেপ উপনিবেশের কিং উইলিয়ামস টাউন এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৮৯৬ সালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্স ও গটেং দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন আর্থার সেকাল। ডানহাতে মিডিয়াম বোলিংয়ের পাশাপাশি ডানহাতে নিচেরসারিতে কার্যকরী ব্যাটিংশৈলী প্রদর্শন করেছেন তিনি।
১৮৮৯-৯০ মৌসুম থেকে ১৮৯৬-৯৭ মৌসুম পর্যন্ত আর্থার সেকালের প্রথম-শ্রেণীর খেলোয়াড়ী জীবন চলমান ছিল।
দক্ষিণ আফ্রিকার প্রাদেশিক ক্রিকেটে প্রধানত ট্রান্সভালের পক্ষাবলম্বন করেন। এছাড়াও, কিম্বার্লী ও ওয়েস্টার্ন প্রভিন্সের পক্ষে খেলেছেন। ১৮৯৩-৯৪ মৌসুমে কারি কাপের চূড়ান্ত খেলায় ব্যক্তিগত সেরা বোলিং পরিসংখ্যান ৬/৪৮ পান। এরফলে, নাটালের বিপক্ষে ইনিংস ব্যবধানে জয় তুলে নেয় ওয়েস্টার্ন প্রভিন্স দল। এ খেলাতেই ব্যক্তিগত সেরা ৬৪ রানের ইনিংস খেলেন। এছাড়াও, এক বছর বাদে কারি কাপে ওয়েস্টার্ন প্রভিন্সের বিপক্ষে ট্রান্সভালকে জয় এনে দেন।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন আর্থার সেকাল। ২১ মার্চ, ১৮৯৬ তারিখে কেপ টাউনে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল।
১৮৯৪ সালে প্রথমবারের মতো ইংল্যান্ড সফরে আসা দক্ষিণ আফ্রিকা দলের অন্যতম সদস্য ছিলেন। কোন টেস্ট কিংবা কোন প্রথম-শ্রেণীর খেলায় অংশগ্রহণের সুযোগ হয়নি তার। এ সফরে ১৫.১০ গড়ে সর্বমোট ৩৫৫ রান তুলেন। গ্ল্যামারগনের বিপক্ষে ব্যক্তিগত সর্বোচ্চ ৬৩ রান তুলেন। তবে, ৪২.৩০ গড়ে মাত্র চার উইকেট পেয়েছিলেন তিনি।
দক্ষিণ আফ্রিকায় ফিরে ১৮৯৫-৯৬ মৌসুমে কেপ টাউনের নিউল্যান্ডস ক্রিকেট গ্রাউন্ডে লর্ড হকের নেতৃত্বাধীন সফরকারী ইংরেজ দলের বিপক্ষে সিরিজের তৃতীয় টেস্টে অংশ নেন। ৬ ও অপরাজিত ১৭ রানের পাশাপাশি ২/৩৭ লাভ করেন।
২০ জুলাই, ১৯৪৫ তারিখে ৭৬ বছর বয়সে ট্রান্সভালের জোহেন্সবার্গ এলাকায় আর্থার সেকালের দেহাবসান ঘটে।
নেহালপুর ইউনিয়ন, মণিরামপুর

নেহালপুর ইউনিয়ন বাংলাদেশের দক্ষিণ-পশ্চিমাঞ্চলীয় বৃহত্তর খুলনা বিভাগের জেলা যশোরের অন্তর্গত মণিরামপুর উপজেলার একটি প্রশাসনিক এলাকা।
ব্রিটিশ শাসনামলের আনুমানিক ১৯৪০ সালে প্রথম যশোর মহকুমার অধীনে বর্তমান নেহালপুর ও বর্তমান মনোহরপুর এই ২টি ইউনিয়নের স্বমন্নয়ে নেহালপুর ইউনিয়ন গঠিত ছিল। ঐ সময়ে ইউনিয়ন এর চেয়ারম্যান কে গ্রাম প্রেসিডেন্ট বলা হত। ১৯৪২ সালে পাকিস্তান শাসনামলে গ্রাম প্রেসিডেন্ট এর পদকে ইউনিয়ন চেয়ারম্যান পদবী ঘোষণা করা হয়। ১৯৭১ এ বাংলাদেশ স্বাধীন হবার পর পরবর্তী সময়ে পর্যায়ত্ক্রমে মোঃ আব্দুল আজিজ,বাবু প্রহল্লাদ চন্দ্র বিশ্বাস, এ্যাডঃ কামরুজ্জামান ইউনিয়ন পরিষদ চেয়ারম্যানের দায়িত্ব পালন করেন। ১৯৮৫ সালে প্রশাসনিক কাজের সুবিধার্থে তৎকালীন প্রশাসক নেহালপুর ইউনিয়ন থেকে মনোহরপুর ইউনিয়নকে পৃথক করে বর্তমান নেহালপুর ও বর্তমান মনোহরপুর এই ২টি ইউনিয়নের নামে আলাদা ইউনিয়ন গঠন করা হয়। বর্তমানে ০৩ টি ছোট বড় গ্রাম মিলিয়েই নেহালপুর ইউনিয়ন পরিষদ।
নেহালপুর ইউনিয়নের নাম নিয়ে দুটি জনশ্রুতি রয়েছে, পুর্বে বর্তমান নেহালপুর ও বর্তমান মনোহরপুর ইউনিয়ন এর অধিকাংশ গ্রামেই হিন্দুদের আধিপত্য ছিল। বর্তমান গাজীপাড়া সংলগ্ন নেহালউদ্দিন নামে নেহালপুর গ্রামের ধনাঢ্য এক ব্যক্তির বসবাস ছিল। নেহালউদ্দিন সেই আমলের ব্যক্তিদের মধ্যে অন্যতম প্রথম নেহালপুর ইউনিয়ন নামের প্রস্তাবকারী ছিলেন। সেই থেকে নেহালউদ্দিন এর নামেই নেহালপুর গ্রামের নাম করণ করা হয়।
ব্যারি মিলবার্ন

ব্যারি ডগলাস মিলবার্ন (; জন্ম: ২৪ নভেম্বর, ১৯৪৩) ডুনেডিন এলাকায় জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৬৯ সালে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে ওতাগো দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ব্যারি মিলবার্ন।
১৯৬৩-৬৪ মৌসুম থেকে ১৯৮২-৮৩ মৌসুম পর্যন্ত ব্যারি মিলবার্নের প্রথম-শ্রেণীর খেলোয়াড়ী জীবন চলমান ছিল। নিচেরসারির ডানহাতি ব্যাটসম্যান ব্যারি মিলবার্ন দক্ষ উইকেট-রক্ষক হিসেবে অগ্রসর হয়েছিলেন। ১৯৬৩ থেকে ১৯৮৩ সময়কালে ওতাগো দলের পক্ষে উইকেট-রক্ষকের দায়িত্ব পালন করেছেন।
১৯৭৩-৭৪ মৌসুম শেষে প্রথম-শ্রেণীর ক্রিকেট খেলা থেকে বাদ পড়েন। তবে, ১৯৮০-৮১ মৌসুমে পুনরায় ওতাগো দলের পক্ষে ফিরে আসেন। প্রথম খেলাতেই ওয়েলিংটনের বিপক্ষে মনোজ্ঞ শতরানের ইনিংস খেলেন। এ পর্যায়ে তিনি নাইটওয়াচম্যান হিসেবে মাঠে নামেন। প্রায় ২০ বছরের প্রথম-শ্রেণীর খেলোয়াড়ী জীবনে দ্বিতীয় সর্বোচ্চ রান করেন মাত্র ৩৬। ১৯৮২-৮৩ মৌসুম শেষে প্রথম-শ্রেণীর খেলা থেকে দূরে সড়ে আসেন।
সমগ্র খেলোয়াড়ী জীবনে তিনটিমাত্র টেস্টে অংশগ্রহণ করেছেন ব্যারি মিলবার্ন। ২৭ ফেব্রুয়ারি, ১৯৬৯ তারিখে অকল্যান্ডে সফরকারী ওয়েস্ট ইন্ডিজ দলের বিপক্ষে টেস্ট ক্রিকেটে অভিষেক ঘটে তার। ১৩ মার্চ, ১৯৬৯ তারিখে ক্রাইস্টচার্চে একই দলের বিপক্ষে সর্বশেষ টেস্টে অংশ নেন তিনি।
১৯৬০-এর দশকের মাঝামাঝি সময় থেকে শেষদিক পর্যন্ত নিউজিল্যান্ডের টেস্ট উইকেট-রক্ষকদের মাঝে মাঝারিমানের খেলোয়াড় হিসেবে খেলেন। কেবলমাত্র একটি সিরিজেই দলের প্রধান উইকেট-রক্ষকের মর্যাদা লাভ করেছিলেন। রয় হারফোর্ডকে পাশ কাটিয়ে ১৯৬৮-৬৯ মৌসুমে ওয়েস্ট ইন্ডিজের বিপক্ষে খেলেন। এগারো নম্বরে ব্যাটিংয়ে নামেন তিনি। এছাড়াও, ১৯৬৯-৭০ মৌসুমে ইংল্যান্ড ও ভারত গমন করেন। তবে, ব্যাট হাতে শ্রেয়তর গুণাবলীর অধিকারী কেন ওয়াডসওয়ার্থকে উভয় সফরে দলের প্রধান উইকেট-রক্ষকের মর্যাদা দেয়া হয়। ইংল্যান্ড সফরে আঘাতের কারণেও খেলার সুযোগ পাননি। এ পর্যায়ে ওয়াডসওয়ার্থ রান খড়ায় ভুগছিলেন।
ব্যক্তিগত জীবনে বিবাহিত ছিলেন তিনি। তার কন্যা রোয়ান মিলবার্ন নেদারল্যান্ডস ও নিউজিল্যান্ড দলের পক্ষে আন্তর্জাতিক ক্রিকেটে উইকেট-রক্ষক হিসেবে দায়িত্ব পালন করেছেন।
লীলা ওমচেরি

লীলা ওমচেরি একজন শাস্ত্রীয় সঙ্গীতশিল্পী, সঙ্গীত বিশেষজ্ঞ এবং লেখক। তিনি শাস্ত্রীয় সঙ্গীতে তাঁর অবদানের জন্য পরিচিত এবং ভারতীয় শাস্ত্রীয় নৃত্য ও সঙ্গীতে তাঁর অবদানের জন্য ভারত সরকার দ্বারা পদ্মশ্রী পুরস্কার প্রাপ্ত।
লীলা ওমচেরি ১৯২৮ সালে তামিলনাড়ুর কন্যাকুমারী জেলার তিরুভাত্তরের মানকয়িক্কাল থারাভদুতে জন্মগ্রহণ করেছিলেন। তিনি ছোট বেলা থেকেই কর্ণাটকী সঙ্গীতের গুরু, তিরুবত্তর আরুমুগাম পিল্লাই ভাগবতারের অধীনে সঙ্গীত প্রশিক্ষণ শুরু করেন। তাঁর ছোট ভাই, প্রয়াত কামুকারা পুরুষোত্তম, যিনি একজন সুপরিচিত শাস্ত্রীয় সঙ্গীত শিল্পী এবং মালয়ালম কণ্ঠশিল্পী ছিলেন, তিনিও তাঁর সঙ্গেই প্রশিক্ষণ নিতেন। সঙ্গীতপ্রেমী বংশে জন্মগ্রহণ করায় ছোট থেকেই তার এদিকে আগ্রহ ছিল এবং দিদিমা এবং মায়ের অধীনে সঙ্গীত চর্চা শুরু হয় তার।
কন্যাকুমারীতে প্রাথমিক বিদ্যালয়ের পড়াশোনা করার পরে, তিনি তিরুবনন্তপুরম মহিলা কলেজ থেকে কর্ণাটকী সঙ্গীতে স্নাতক ডিগ্রি অর্জন করেন এবং পাঞ্জাব বিশ্ববিদ্যালয়ে হিন্দুস্তানি সঙ্গীত নিয়ে পড়াশোনা চালিয়ে যান এবং আরও একটি স্নাতক ডিগ্রি অর্জন করেন। মীরাট বিশ্ববিদ্যালয় থেকে তিনি তাঁর স্নাতকোত্তর ডিগ্রি অর্জন করেছিলেন এবং তিনি দিল্লি বিশ্ববিদ্যালয় থেকে সঙ্গীতে পিএইচডি অর্জন করেছিলেন।
তিনি বিখ্যাত লেখক ওমচেরি এন এন পিল্লাইয়ের সাথে বিবাহবন্ধনে আবদ্ধ হয়েছেন এবং নয়াদিল্লিতে থাকেন। এই দম্পতির দুটি সন্তান এস.ডি. ওমচেরি ও দীপ্তি ওমচেরি ভাল্লা। এঁদের মধ্যে দীপ্তি একজন প্রখ্যাত শাস্ত্রীয় নৃত্যশিল্পী।
ঐতিহ্যবাহী সঙ্গীতের ক্ষেত্রে, শ্রীমতী ওমচেরি কেরালার প্রাচীন সোপান-সঙ্গীত (মন্দিরের সিড়িতে বসে যে গান গাওয়া হত), ভক্তি থেবারামের গান, অষ্টপাদিসের পাশাপাশি কৃষ্ণত্তম ও কথাকলির মতো ঐতিহ্যবাহী নৃত্য ও নাটকের জন্য মনোনিবেশ করেছেন। তিনি দক্ষিণ কেরালার বেশ কয়েকটি জনপ্রিয় ঘরানার যেমন ওনম এবং অন্যান্য উৎসবগুলির গানগুলিও অধ্যয়ন করেছেন। লোকচর্চা ও ঐতিহ্যবাহী সঙ্গীতে তাঁর অনুশীলন এবং তাঁর লেখার মাধ্যমে, তিনি কেরালার বাইরের বিশ্বের কাছে কেরালার ঐতিহ্যের পরিচয় করিয়ে দিতে সক্ষম হয়েছেন ।
লীলা ওমচেরি বর্তমানে কেরালার তিরুবনন্তপুরমের কামুকারা স্কুল অফ মিউজিক, ডান্স অ্যান্ড রিসার্চ স্টাডিজের অধ্যাপক এবং দিল্লির ত্রিকাল গুরুকুলামের অধ্যক্ষ হিসাবে কর্মরত আছেন।
তিনি 'দক্ষিণ ভারতী'র (দক্ষিণ ভারতীয় মহিলা সংগঠন) অধ্যক্ষা এবং দিল্লির স্বরালয়ের সহসভাপতি।
তিনি দিল্লি, কেরালা, ক্যালিকট, বরোদা, নালন্দা এবং মুম্বাই সহ বিভিন্ন বিশ্ববিদ্যালয় থেকে পিএইচডি এবং এম ফিলের একজন স্বীকৃত তত্ত্বাবধায়ক এবং প্রদর্শক। তিনি অল ইন্ডিয়া রেডিও, দূরদর্শন, আইসিসিআর, আইজিএনসিএ, এসএনএ (দিল্লি), সংস্কৃতি মন্ত্রক এবং ইন্দিরা গান্ধী জাতীয় মুক্ত বিশ্ববিদ্যালয় বাছাই বোর্ডের সদস্যও রয়েছেন।
তিনি দিল্লি বিশ্ববিদ্যালয়ের সঙ্গীত ও চারুকলা অনুষদের অধীন কর্ণাটকী সঙ্গীত বিভাগের, অধ্যাপক (১৯৬৪-১৯৯৪) এবং বিভাগীয় প্রধান রূপে কর্মরত ছিলেন। তিনি ভারতীয় সংগীত জার্নাল, বাগেশ্বরীর সম্পাদক হিসাবেও (১৯৭৫-১৯৯৪) দায়িত্ব পালন করেছিলেন।
এছাড়াও তাঁর ঝুলিতে রয়েছে ২০০-এর বেশি প্রবন্ধ প্রকাশের গরিমা।
ওয়ারেন স্টট

লেসলি ওয়ারেন স্টট (; জন্ম: ৮ ডিসেম্বর, ১৯৪৬) ল্যাঙ্কাশায়ারের রোচডেল এলাকায় জন্মগ্রহণকারী ইংরেজ বংশোদ্ভূত সাবেক নিউজিল্যান্ডীয় আন্তর্জাতিক ক্রিকেটার, প্রশাসক, ধারাভাষ্যকার ও কোচ। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৭৯ সালে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড দলের প্রতিনিধিত্ব করেন। দলে তিনি মূলতঃ ডানহাতি মিডিয়াম বোলিং করতেন। এছাড়াও, ডানহাতে নিচেরসারিতে ব্যাটিং করতেন ওয়ারেন স্টট।
১৯৬৯-৭০ মৌসুম থেকে ১৯৮৩-৮৪ মৌসুম পর্যন্ত ওয়ারেন স্টটের প্রথম-শ্রেণীর খেলোয়াড়ী জীবন চলমান ছিল। নিচেরসারির ডানহাতি ব্যাটসম্যান ও ডানহাতি মিডিয়াম-পেস বোলার ওয়ারেন স্টট নিউজিল্যান্ডীয় ঘরোয়া ক্রিকেটে অংশ নেন। মোট ১৫ মৌসুম অকল্যান্ডের সদস্যরূপে খেলেন।
সমগ্র খেলোয়াড়ী জীবনে একটিমাত্র ওডিআইয়ে অংশগ্রহণ করেছেন ওয়ারেন স্টট। ৯ জুন, ১৯৭৯ তারিখে নটিংহামে সফরকারী শ্রীলঙ্কা দলের বিপক্ষে একদিনের আন্তর্জাতিকে অভিষেক ঘটে তার। এটিই তার একমাত্র ওডিআইয়ে অংশগ্রহণ ছিল। তাকে কোন টেস্টে অংশগ্রহণ করার সুযোগ দেয়া হয়নি।
আন্তর্জাতিক ক্রিকেটের একমাত্র খেলাটি ইংল্যান্ডে অনুষ্ঠিত ১৯৭৯ সালের ক্রিকেট বিশ্বকাপে খেলেন। নিউজিল্যান্ডের উদ্বোধনী খেলায় শ্রীলঙ্কার মুখোমুখি হন। তিন উইকেট লাভ করে দলকে সহজ বিজয় এনে দেন। কিন্তু, প্রতিযোগিতার বাদ-বাকী খেলা থেকে তাকে বিরত রাখা হয়। এরপর কোন সিরিজে তাকে নিউজিল্যান্ড দলে রাখা হয়নি।
ক্রিকেট খেলা থেকে অবসর গ্রহণের পর ওয়ারেন স্টট ক্রিকেট প্রশাসক, ধারাভাষ্যকার ও কোচের ভূমিকায় অবতীর্ণ হয়েছেন।
বিষ্ণুপদ মুখোপাধ্যায়

বিষ্ণুপদ মুখোপাধ্যায় (১ মার্চ ১৯০৩ — ৩০ জুলাই ১৯৭৯) পদ্মভূষণ সম্মানে ভূষিত প্রখ্যাত বাঙালি চিকিৎসক ও ভারতের ভেষজ সংস্কারের অন্যতম উদ্যোক্তা।
বিষ্ণুপদ মুখোপাধ্যায়ের জন্ম পশ্চিমবঙ্গের উত্তর চব্বিশ পরগনা জেলার ব্যারাকপুরে। পিতার নাম উপেন্দ্রনাথ মুখোপাধ্যায়। পিতামহ ছিলেন কলকাতার সংস্কৃত কলেজের অধ্যক্ষ। বিষ্ণুপদ শ্যামবাজারের বিদ্যাসাগর স্কুল থেকে ১৯১৯ খ্রিস্টাব্দে ম্যাট্রিক এবং স্কটিশ চার্চ কলেজ থেকে আই.এসসি পাশ করেন। ১৯২৭ খ্রিস্টাব্দে কৃতিত্বের সাথে ডাক্তারি পরীক্ষায় পাশ করেন।
ডাক্তারি পাশের পরই কিছুদিন কলকাতার ইডেন হাসপাতালে কর্মরত ছিলেন। তারপর 'স্কুল অব ট্রপিক্যাল মেডিসিনে' শিক্ষক ও গবেষক হিসাবে কাজ করেছেন। ১৯৩০ খ্রিস্টাব্দে ভেষজ অনুসন্ধান কমিটির সহ-সচিব পদে নিযুক্ত হয়ে তথ্য সংগ্রহে সারা ভারত ভ্রমণ করেন।
ভারতীয় বনৌষধি বিষয়ে গবেষণার জন্য 'রকফেলার ফাউন্ডেশনের ফেলোশিপ' পেয়ে চীন, জাপান, মার্কিন যুক্তরাষ্ট্র, বৃটেনে, বেলজিয়াম ও জার্মানিতে ব্যাপক চর্চা করেন। মার্কিন যুক্তরাষ্ট্রের মিচিগান বিশ্ববিদ্যালয় তাঁকে ফার্মাকোলজিতে ডি.এসসি. উপাধি প্রদান করে। দেশে ফিরে কলকাতার কেন্দ্রীয় ভেষজ গবেষণাগারের প্রথম পরিচালক নিযুক্ত হন। ১৯৪৩  খ্রিস্টাব্দে তিনি ইণ্ডিয়ান সায়েন্স একাডেমীর সদস্য নির্বাচিত হন। ১৯৪৮ খ্রিস্টাব্দে ফার্মাকোগনোসি (Pharmacognosy) গবেষণাগারের অতিরিক্ত দায়িত্ব দেওয়া হয়। স্বাধীনতার পর পাকিস্তান সরকার করাচিতে ও ঢাকায় ভেষজ নিয়ন্ত্রণ গবেষণাগারের সংগঠনের জন্য তাঁকে আমন্ত্রণ জানায়। ১৯৫১ খ্রিস্টাব্দে লক্ষ্নৌয়ের কেন্দ্রীয় ভেষজ গবেষণা প্রতিষ্ঠানে প্রথম স্থায়ী পরিচালক হিসাবে যোগ দেন। অবসরের পর কলকাতার চিত্তরঞ্জন ন্যাশনাল ক্যান্সার গবেষণা কেন্দ্রে পাঁচ বৎসর পরিচালনার দায়িত্বে থাকেন এবং চন্দননগরে ক্যান্সার কেমোথেরাপি ফিল্ড রিসার্চ কেন্দ্র স্থাপন করেন।
ভারত সরকার ১৯৭১ খ্রিস্টাব্দে তাঁকে সর্বোচ্চ তৃতীয় অসামরিক পুরস্কারপদ্মভূষণে ভূষিত করে।
বিষ্ণুপদ মুখোপাধ্যায় ১৯৭৯  খ্রিসটাব্দের ৩০ শে জুলাই প্রয়াত হন।
শশী সাঁখলা

শশী সাংখলা, (জন্ম ২৮ অক্টোবর ১৯৪৮), ভারতের কথক নৃত্যের জয়পুর ঘরানার নৃত্যবিদ। তিনি তাঁর অগ্রজ, গুরু পণ্ডিত কুন্দন লাল গাঙ্গনী জি-র শিষ্য। ২০০৮ সালে কত্থক নৃত্যে অবদানের জন্য তাঁকে সংগীত নাটক আকাদেমি পুরস্কার ভূষিত করা হয়েছিল। তিনি জয়পুর কত্থক কেন্দ্রের অধ্যক্ষ ছিলেন। কত্থকের শাস্ত্রীয় শিক্ষাগুলি প্রচার ও বজায় রাখার আন্তরিক ইচ্ছা তাঁকে কত্থকের প্রতি নিবেদিত প্রতিষ্ঠান <nowiki>"গীতাঞ্জলি সংগীত সমিতি"</nowiki>, গঠনে অনুপ্রাণিত করেছিল। 
কত্থক গুরু ডাঃ শশী সাংখলা এমন একজন শিল্পী, যিনি আন্তর্জাতিক স্তরে তাঁর উপস্থিতি জানান দিয়েছেন। রাজস্থানের যোধপুরে তাঁর জন্ম। তাঁর নৃত্য প্রদর্শন কলার বহুমুখী যাত্রা শুরু হয়েছিল পণ্ডিত মূল চাঁদ গোমেতি জি-র মতো জয়পুর ঘরানার বিখ্যাত কত্থক গুরুদের পরিচালনায়। এরপরে পণ্ডিত মোহন লাল মহারাজ জি এবং পরবর্তীকালে পণ্ডিত কুন্দনলাল গাঙ্গনি জির র শিক্ষায় তা আরো সুন্দর হয়ে ওঠে। এরপর বড়োদরার গুরু প্রতিভা পণ্ডিতের অধীনে তিনি ভরতনাট্যমের ক্ষেত্রে তাঁর জ্ঞানকে আরো উন্নত করে তোলেন। কণ্ঠসংগীতে তিনি তালিম পেয়েছিলেন পণ্ডিত ক্ষীরসাগর জি-এর কাছে, পাখোয়াজ বাজানো শিখেছিলেন পণ্ডিত বদ্রিনারায়ণ পারীক জি -এর অধীনে এবং লোক নৃত্য শিখেছিলেন মাস্টার কাসিম জি -এর অধীনে।
তিনি ১৯ বছর বয়সে শিক্ষক হিসাবে কর্মজীবন শুরু করেছিলেন, যোধপুরের রাষ্ট্রীয় কলা মণ্ডলে। পরে ১৯৭৮ সালে জয়পুর কত্থক কেন্দ্রের কত্থক নৃত্য গুরু হিসাবে তিনি ২৮ বছর দায়িত্ব পালন করেন এবং ২০০৬ সালে অধ্যক্ষ হিসাবে অবসর গ্রহণ করেন। বর্তমানে তিনি জয়পুরের গীতাঞ্জলি মিউজিক সমিতিতে কত্থক প্রশিক্ষণ দিচ্ছেন। তিনি তাঁর নিজের কন্যাসহ অনেক শিশুকে গড়ে তুলেছেন যারা পারফর্মিং শিল্পী ও শিক্ষক হতে পেরেছেন এবং বর্তমানে সারা বিশ্ব জুড়ে বিভিন্ন সংস্থায় কাজ করছেন। তাঁর কিছু পরীক্ষামূলক প্রযোজনা বিশুদ্ধ ধ্রুপদী গায়কীকে কেন্দ্র করে তৈরি হয়েছে, যেমন- ধ্রুপদ, খেয়াল, তারানা, অষ্টপদী ইত্যাদি। অন্যগুলির মধ্যে আছে লোক বিদ্যা এবং ব্যালের মত কিছু নৃত্য, যেমন- পানিহারি, কেসরিয়া বালম, চসার, রাজপুতানি, গঙ্গৌর, ঘুমর, রাধেরাণী, দশাবতার ইত্যাদি।
শশী সাংখলা প্রচুর সম্মাননা লাভ করেছেন। তন্মধ্যে আছে তৎকালীন মুখ্যমন্ত্রী শ্রীমান অশোক গহলোতের হাত থেকে রাজস্থানের সঙ্গীত নাটক একাডেমি (২০০১) এবং ২০০৮ সালে নতুন দিল্লিতে তৎকালীন ভারতের রাষ্ট্রপতিশ্রীমতী প্রতিভা পাতিলের হাত থেকে সঙ্গীত নাটক একাডেমী পুরস্কার। এ ছাড়াও ২০০৩ সালে, নেদারল্যান্ডসের আন্তঃ সাংস্কৃতিক উন্মুক্ত বিশ্ববিদ্যালয় তাঁকে ডক্টর অব ফিলোসফি ডিগ্রি প্রদান করে। মানব সম্পদ উন্নয়ন মন্ত্রকের শিল্প ও সংস্কৃতি বিভাগ "মান্ড" (রাজস্থানের অর্ধ-শাস্ত্রীয় গানের একটি ধরন) -"কত্থক নৃত্য মে অভিনয় কা এক সশক্ত মাধ্যম" বিষয়ে ফেলোশিপ দিয়েছিল, যেটি জয়পুর ঘরানার "ঠুংরী"র জন্য বিশেষ প্রয়োজনীয় (২০০১-২০০৩)।
ময়মনসিংহ কমিউটার

ময়মনসিংহ কমিউটার (ট্রেন নাম্বার-৯১/৯২) বাংলাদেশ রেলওয়ের একটি সল্পদূরত্বে চলাচল কারী একটি যাত্রীবাহী ট্রেন। এই ট্রেনটি ময়মনসিংহ থেকে জয়দেবপুর পর্যন্ত চলাচল করতো যা ২০১৯ সালের শেষ দিকে বন্ধ হয়ে যায়।
ময়মনসিংহ কমিউটার ট্রেন সার্ভিস নামের ডেমু ট্রেন সার্ভিসটি ২১ জুলাই ২০১৩ সালে উদ্বোধন করেন রেলপথ মন্ত্রণালয়ের মন্ত্রী মো. মুজিবুল হক এমপি। এই ট্রেনে দুটি ইউনিটে চারটি ইঞ্জিন, ২৯৮টি আসন এবং দাঁড়ানো অবস্থায় আরো ৩০২ জনসহ মোট ৬০০ যাত্রী চলাচলের সুযোগ রয়েছে।
ময়মনসিংহ কমিউটার নারায়ণগঞ্জ-বাহাদুরাবাদ ঘাট লাইনে চলাচল করত।
ময়মনসিংহ কমিউটার যেসকল স্টেশন দিয়ে চলাচল করত:
মহব্বত আলীর একদিন

মহব্বত আলীর একদিন বাংলাদেশের জনপ্রিয় লেখক মুহম্মদ জাফর ইকবালের লেখা উপন্যাস। বইয়ের লেখা আবর্তিত হয়েছে মহব্বত আলী নামক একজন মানুষকে কেন্দ্র করে যিনি কর্মসূত্রে একটি পাবলিক বিশ্ববিদ্যালয়ের ভিসি। ২০১০ সালে প্রথম প্রকাশিত হয় বিদ্যাপ্রকাশ থেকে। বইটির প্রচ্ছদ একেঁছেন ধ্রুব এষ। গ্রন্থস্বত্ব প্রফেসর ইয়াসমিন হক এর।
উপন্যাসের শুরু হয়েছে বইয়ের প্রধান চরিত্র মোহাব্বত আলীকে দিয়েই। পেশায় মোহাব্বত আলী একজন শিক্ষক, একটি পাবলিক বিশ্ববিদ্যালয়ের মাননীয় ভিসি। ছাত্রজীবনে খুবি সাধারণ মানের ছাত্র হবার পর-ও শুধুমাত্র রাজনৈতিক পরিচয়ের জোরে মোহাব্বত আলী বিশ্ববিদ্যালয়ের ভিসি হিসাবে নিয়োগ পেয়েছেন। স্বভাবতই তিনি তার এই পরিচয় ধরে রাখার ব্যাপারে খুবি যত্নশীল। বিশ্ববিদ্যালয়ে ওনার ছত্রছায়াতেই দলীয় লোকজন শিক্ষক হিসাবে নিয়োগ পান, দলীয় ছাত্রনেতাদেরকেও তিনি সামলে চলেন। ক্ষমতার অপব্যবহার করে প্রচুর সম্পদও উপার্জন করেছেন।
ভিসি স্যারের ছত্রছায়ায় থাকা একজন ছাত্রনেতা একদিন বিশ্ববিদ্যালয় চত্বরেই একটু চূড়ান্ত খারাপ কাজ করে। ভিসি স্যার ধরেই নিয়েছিলেন অন্য অনেক অপকর্মের মতো এই ঘটনাও ধামাচাপা পরে যাবে। কিন্তু পরিস্থিতি খারাপ হয়ে যায় যখন হাজার হাজার শিক্ষার্থী প্রতিবাদী হয়ে ওঠে। ন্যায়ের পক্ষে থাকা শিক্ষকরাও আন্দোলনে যোগদান করেন।
ক্ষমতায় টিকে থাকার জন্য মোহাব্বত আলী তখন তার পোষা লাঠিয়াল বাহিনীকে লেলিয়ে দেন আন্দোলনরত শিক্ষার্থী ও শিক্ষকদের উপর।
তিস্তা বাজার

তিস্তা বাজার ভারতের পশ্চিমবঙ্গ রাজ্যের কালিম্পং জেলার কালিম্পং মহকুমা অন্তর্গত কালিম্পং ১ সমষ্টি উন্নয়ন ব্লকে অবস্থতি একটি ছোট শহর। শহরটি মেল্লি শহর থেকে তিস্তা নদীর ৪ কিলোমিটার (২.৫ মাইল) ভাটিতে ডান তীরে গড়ে উঠেছে।
তিস্তার বাজারটি ২৭.০৬° উত্তর থেকে ৮৮.৪৩ ° পূর্বে অবস্থিত। সমুদ্রপৃষ্ঠ থেকে শহরটি ৯০ মিটার (৩০০ ফুট) উচ্চতায় অবস্থিত। এই স্থানে রিভার রাফটিংয়ের ব্যবস্থা রয়েছে। এই শহর থেকেই পশ্চিমবঙ্গে তিস্তা নদীর প্রবাহ প্রবেশ করে। তিস্তার আশেপাশের বেশিরভাগ অঞ্চল ভারতীয় সেনাবাহিনী টহল দেয় কারণ এটি একটি সংবেদনশীল সীমান্তবর্তী অঞ্চলের অন্তর্গত।
এটি শিলিগুড়ি-গাংটোক জাতীয় মহাসড়ক এনএইচ ৩১এ-এর একটি রোড জংশন এবং দার্জিলিং এবং কালিম্পংয়ের রাস্তাগুলি এখানে এনএইচ ৩১এ-এর সঙ্গে যুক্ত হয়। জাতীয় হাইওয়ে এনএইচ ৩১ এখানে তিস্তা নদী অতিক্রম করে। দার্জিলিং নদীর পশ্চিম দিকে এবং কালিম্পং নদীর পূর্ব দিকে অবস্থিত।
দার্জিলিং থেকে আসার সময় রাস্তাটি তিস্তা বাজারের পরে তিস্তা ব্রিজের নিকট এনএইচ ৩১এ -এর সাথে যুক্ত হয়।
শিলিগুড়ি থেকে এনএইচ ৩১এ ধরে যাওয়ার সময়, জাতীয় সড়কটি তিস্তা বাজারে নদীর ডান তীরে থেকে এটি নদী পেরিয়ে বাম তীরে চলে যায়। কালিম্পংয়ের রাস্তাটি সেতুর পরে ৩ কিলোমিটার (১.৯ মাইল) ডান দিকে অগ্রসর হয়।
শাহাদাত হোসেন দিপু

শাহাদাত হোসেন (জন্মঃ ৪ ফেব্রুয়ারি ২০০২) একজন বাংলাদেশী ক্রিকেটার। দক্ষিণ আফ্রিকায় অনুষ্ঠিত ২০২০ আইসিসি অনূর্ধ্ব-১৯ ক্রিকেট বিশ্বকাপ-এ বাংলাদেশ স্কোয়াডে তার নাম ছিল। উক্ত প্রতিযোগিতার ফাইনালে দেখার মত ছয় জন খেলোয়াড়ের মধ্যে তার নাম ছিল। ফাইনালে বাংলাদেশ দল ভারতকে ৩ উইকেটে পরাজিতে করে প্রথমবারের মতো ক্রিকেটের যে কোন সংস্করণে বিশ্বকাপের শিরোপা লাভ করে।
জক এডওয়ার্ডস

গ্রাহাম নীল এডওয়ার্ডস (; জন্ম: ২৭ মে, ১৯৫৫) নেলসন এলাকায় জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৭৬ থেকে ১৯৮১ সময়কালে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে সেন্ট্রাল ডিস্ট্রিক্টস দলের প্রতিনিধিত্ব করেন। দলে তিনি মূলতঃ উইকেট-রক্ষক। এছাড়াও, ডানহাতে ব্যাটিং করতেন ‘জক’ ডাকনামে পরিচিত জক এডওয়ার্ডস।
১৯৭৩-৭৪ মৌসুম থেকে ১৯৮৪-৮৫ মৌসুম পর্যন্ত জক এডওয়ার্ডসের প্রথম-শ্রেণীর খেলোয়াড়ী জীবন চলমান ছিল। নেলসন এলাকায় জন্মগ্রহণকারী জক এডওয়ার্ডস নেলসন কলেজে অধ্যয়ন করেছিলেন। ছোট-খাট গড়নের অধিকারী জক এডওয়ার্ডস উইকেট-রক্ষক হিসেবে খেলতে নামেন। ব্যাটসম্যান হিসেবেও বেশ ভালো করেন।
সমগ্র খেলোয়াড়ী জীবনে আটটিমাত্র টেস্ট ও ছয়টিমাত্র একদিনের আন্তর্জাতিকে অংশগ্রহণ করেছেন জক এডওয়ার্ডস। ১৮ ফেব্রুয়ারি, ১৯৭৭ তারিখে ক্রাইস্টচার্চে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ১৩ মার্চ, ১৯৮১ তারিখে অকল্যান্ডে সফরকারী ভারত দলের বিপক্ষে সর্বশেষ টেস্টে অংশ নেন তিনি।
১৯৭৬-৭৭ মৌসুমে সফররত অস্ট্রেলিয়া দলের বিপক্ষে ব্যাটিংয়ে অভিজ্ঞ হিসেবে টেস্ট ক্রিকেটে অভিষেক পর্ব সম্পন্ন হয় তার। ১৯৭৭-৭৮ মৌসুমে উইকেট-রক্ষক-ব্যাটসম্যান হিসেবে খেলেন। অকল্যান্ড টেস্টে সফরকারী ইংল্যান্ড দলের বিপক্ষে ৫৫ ও ৫৪ রান তুলেন। এ ফলাফলের স্বীকৃতিস্বরূপ ১৯৭৮ সালে ইংল্যান্ড গমনার্থে তাকে নিউজিল্যান্ড দলের সদস্যরূপে অন্তর্ভুক্ত করা হয়। এ সফরে তার ক্রীড়াশৈলী একেবারেই হতাশাব্যঞ্জক ছিল। বিবিসি ধারাভাষ্যকার দলের জনৈক সদস্য জক এডওয়ার্ডস প্রসঙ্গে মন্তব্য করেন যে, তিনি তার দেখা সবচেয়ে বাজে উইকেট-রক্ষক। বিদ্যালয় পর্যায়ের তৃতীয় একাদশের উইকেট-রক্ষকের ন্যায় তিনি অগণিত ভুল করেছেন। তবে, এডওয়ার্ডস তার খেলার উত্তরণ ঘটাতে সক্ষম হন ও দর্শকদের কাছে জনপ্রিয় হয়ে উঠেন।
১৯৮০-৮১ মৌসুমে নিজ দেশে সফরকারী ভারতের বিপক্ষে তিন টেস্টে অংশগ্রহণের মাধ্যমে নিউজিল্যান্ড দলে ফিরে আসেন। তবে, ইয়ান স্মিথের ন্যায় উদীয়মান ক্রিকেটারের উত্থানে তার আন্তর্জাতিক খেলোয়াড়ী জীবনে পরিসমাপ্তি ঘটে।
সৌদি আরবে ধর্মহীনতা

সৌদি আরবে ধর্মহীনতা সনাক্ত করা কঠিন কারণ দেশটিতে ইসলামী বিশ্বাস ত্যাগ করা অবৈধ। সৌদি আরবের বেশিরভাগ নাস্তিকরা ইন্টারনেটের মাধ্যমে একে অপরের সাথে যোগাযোগ করে থাকেন।
ডব্লিউআইএন-গ্যালাপ ইন্টারন্যাশনালের একটি জরিপ অনুযায়ী, সমীক্ষা করা ৫০২ জন সৌদি আরবীয়দের মধ্যে ১৯% বলেছেন যে তারা "ধার্মীক নন" এবং ৫% জানান যে তারা "নাস্তিক"।
২০১৪ সালের মার্চ মাসে সৌদি স্বরাষ্ট্র মন্ত্রণালয় নাস্তিকদের সন্ত্রাসবাদী হিসাবে চিহ্নিত করে একটি রাজকীয় ডিক্রি জারি করেছিল, যেটাতে সন্ত্রাসবাদের সংজ্ঞা হিসেবে বলা হয় যে "কোনও রূপে নাস্তিক্য চিন্তাকে আহ্বান জানানো, বা এই দেশ যা ইসলামি চিন্তাধারার ভিত্তিতে প্রতিষ্ঠিত হয়েছে তার মৌলিক বিষয়গুলিকে যা প্রশ্নবিদ্ধ করে।"
সৌদি আরবে ধর্মত্যাগ একটি মৃত্যুদণ্ডে দণ্ডনীয় অপরাধ।
সৌদি আরবে ধর্মবিশ্বাস
তানা ও রিরি

তানা ও রিরি ১৫৬৪ সালের দিকে জন্মগ্রহণকারী দুটি ভারতীয় যমজ মেয়েদের একটি, যাদেরকে আকবরের দরবারে গান করতে বলা হয়েছিল। গল্পটি গুজরাতি লোক সংস্কৃতির অঙ্গ হয়ে উঠেছে।
যমজরা উত্তর গুজরাতের ভিসনগরের নিকটবর্তী শহর ভাদনগর থেকে ছিলেন। তানা এবং রিরি দুই মেয়েই নরসিহ মাহেতার সাথে ঘনিষ্ঠভাবে জড়িত। নরসিহ মাহেতার নাতি শর্মিষ্ঠা ছিলেন তানা ও রিরির মা।
আকবরের দরবারের গায়ক, মহামান্য তানসেনের গুরু যখন মারা গেলেন, তখন তিনি "দীপক" রাগটি গেয়েছিলেন। এই রাগটি গাওয়ার প্রভাবটি বলা হয়ে থাকে যে গায়ক তার শরীরে একটি অসহনীয় উত্তাপ অনুভব করতে শুরু করে। তানসেন যখন রাগ দীপক গেয়ে প্রভাবিত হয়েছিলেন, তখন তিনি পুরো ভারত জুড়ে ঘুরে বেরিয়েছিলেন। অবশেষে তাদের সেনাপ্রধান আমজাদখান ভাদনগরে এসে দুজন যমজ বোন তানা এবং রিরি সম্পর্কে জানতে পেরেছিলেন, যারা দক্ষ গায়ক ছিলেন এবং রাগ মালহার গেয়ে তানসেনকে (রাগ দিপকের বিশেষজ্ঞ) নিরাময় করতে পারতেন। যখন তাদেরকে আকবরের দরবারে গান গাইতে বলা হয়েছিল, তারা আসতে অস্বীকৃতি জানায়, যেহেতু তাদের নগর ব্রাহ্মণ হিসাবে ব্রত ছিল যে তারা শুধুমাত্র গ্রামের দেবতার মূর্তির সামনে গান পারবেন। পরিবর্তে তারা একটি কুয়োতে ডুবে আত্মহত্যা করেছিলেন। তারা প্রত্যাখ্যান করার পরিবর্তে আত্মহত্যা করার সিদ্ধান্ত নিয়েছিল, এবং যা তাদের শহরে যুদ্ধের মতো পরিস্থিতি তৈরি করতে পারত। পরে আকবরের বিষয়টি জানতে পেরে তিনি তাদের বাবার কাছে ক্ষমা চেয়ে নিয়েছিলেন এবং তানসেনকে তানা ও রিরির সম্মানে নামকরণ করে নতুন একটি ঘরানার অংশ তইরি করতে বলেছিলেন।
যে সব গ্রামবাসী আকবরের সেনাবাহিনীর দ্বারা আক্রমণের আশঙ্কা করেছিল, তারা বানিয়াসে রূপান্তরিত হয়েছিল যা এখন "দাশনগর" নামে পরিচিত।
তানা ও রিরিকে সম্মান জানাতে ভাদনগরে একটি স্মৃতিসৌধ তৈরি করা হয়েছে।
তানা ও রিরিকে উৎসর্গের করে প্রতি বছর গুজরাত সরকারএর দ্বারা, তানা-রিরি সংগীত উৎসব আয়োজিত হয়।
গম্ভরী দেবী

গম্ভরী দেবী (১৯২২ - ৮ই জানুয়ারি ২০১৩) হলেন হিমাচল প্রদেশের বিলাসপুর জেলার একজন প্রবীণ ভারতীয় লোকশিল্পী, লোককলাবিদ ও নৃত্যশিল্পী, হিমাচল প্রদেশের লোকসংস্কৃতিতে তাঁর অবদানের জন্য তিনি খ্যাতিমান ।
রবীন্দ্রনাথ ঠাকুরের দেড়শতম জন্মবার্ষিকী উপলক্ষে ২০১১ সালে সংগীত, নৃত্য ও নাট্যকলার জাতীয় একাডেমী সংগীত নাটক একাদেমি তাঁর নিজস্ব ক্ষেত্রে পরিবেশনা কলার জন্য তাঁকে ঠাকুর একাদেমি অ্যাওয়ার্ড (ঠাকুর একাদেমি পুরস্কার) প্রদান করে। এই উপলক্ষে সারা ভারতব্যাপী ১০০ শিল্পীকে তাঁদের স্ব স্ব কর্মক্ষেত্রে অবদানের জন্য পুরস্কার প্রদান করা হয়। ২০০১ সালে তিনি হিমাচল একাডেমি অব আর্টস থেকে পুরস্কার লাভ করেছিলেন। তিনি ২০১৩ সালের ৮ই জানুয়ারী ৯১ বছর বয়সে মারা যান।
তিনি ১৯২২ সালে হিমাচল প্রদেশের বিলাসপুর জেলার বান্দলা গ্রামে জন্মগ্রহণ করেন। তিনি ৮ বছর বয়সে অভিনয় শুরু করেন। গ্রামের অন্যান্য মেয়েদের মতো অল্প বয়সেই তাঁঁর বিয়ে হয়েছিল যার ফলে গ্রামের প্রথানুযায়ী নৃত্য ও গীত তাঁর জন্য নিষিদ্ধ হয়ে যায়।। যাইহোক, বাধা নিষেধ সত্ত্বেও তিনি লোকাভিনয়ে অবিচল ছিলেন।
তাঁর প্রতিভা এতোটাই ছিল যে সমাজ আস্তে আস্তে তাঁর সামাজিক বিদ্রোহ ভুলে যায় এবং বিভিন্ন অনুষ্ঠানে তাঁকে পরিবেশনার জন্য আমন্ত্রণ জানাতে শুরু করে। শেষ পর্যন্ত তিনি এতোই জনপ্রিয় হয়ে উঠেন যে তাঁর পরিবেশনা ছাড়া কোন অনুষ্ঠানই সম্পূর্ণ হতে পারতো না। এমনই তাঁর প্রভাব ছিল যে তাঁকে প্রেমের প্রতিমা হিসাবে দেখা হতে থাকল। লোকজন তাঁর পরিবেশনা দেখার জন্য দূর দূরান্ত থেকে সমবেত হতে শুরু করত এবং তাঁর অঞ্চলের লোকেরা তাঁর পরিবেশনা এবং উপস্থিতি ছাড়া বিয়ের অনুষ্ঠানগুলিকে অনাড়ম্বর বলে মনে করতো। তিনি তাঁর সময়ের একজন আদর্শ অভিনেতা হিসাবে বিবেচিত হতেন। তাঁর সাথে থাকতো একজন ড্রামবাদক এবং একজন পালোয়ান (পিস্তু উরফে বসন্ত পালোয়ান), তিনিও দেবীর সাথে কিংবদন্তি হয়ে ওঠেন। এই দম্পতি আইনিভাবে বিবাহিত ছিলেন না, তাঁদের রক্ষণশীল সমাজ থেকে প্রচুর বৈরিতার মুখোমুখি হতে হয়েছে। তারা তাঁর পরিবেশনা উপভোগ করতে পারতো কিন্তু তাঁর উদার আচরণটি গ্রহণ করতে পারেনি। পরে দেবী তাঁর প্রেমকে ত্যাগ করেছিলেন এবং দেবীর অনুরোধে বসন্ত পালোয়ান পরে অন্য এক মহিলাকে বিয়ে করেছিলেন।
তিনি তাঁর অধিক বয়স অবধি পরিবেশনা চালিয়ে যেতে থাকেন। যদিও তিনি স্বাচ্ছন্দ্য বোধ করছিলেন না। তিনি জীবনের শেষ কয়েকমাস স্বাস্থ্য সমস্যার কারণে পরিবেশনা করা বন্ধ করে দিয়েছিলেন।
তিনি তাঁর অসাধারণ সাহস, গীত এবং নাচের বৈশিষ্ট্যের মাধ্যমে বেশ কিছু পুরস্কার জিতেছেন।
হুসনা বাঈ

হুস্না জান বা হুস্না বাই ঊনবিংশ শতাকের শেষদিক থেকে বিংশ শতকের গোড়ার দিকের সময়ে বারাণসীর একজন তাওয়াইফ এবং ঠুমরি গায়িকা ছিলেন। তিনি উত্তরপ্রদেশে খেয়াল, ঠুমরি ও টপ্পা গায়কির বিশেষজ্ঞ হিসাবে পরিচিত ছিলেন। ১৯০০ এর দশকের গোড়ার দিকে গানের ঐতিহ্যকে নতুন করে সংজ্ঞায়িত ও বিপ্লব ঘটানো, দেশাত্মবোধক গান গেয়ে এবং অন্যান্য গায়কদের কেতা অনুসরণ করতে অনুপ্রাণিত করার কৃতিত্ব তার। তিনি ঠাকুর প্রসাদ মিশ্র এবং বিখ্যাত সারেঙ্গি বাদক পণ্ডিত শম্ভুনাথ মিশ্রর কাছে গানের দীক্ষা নেন এবং তাঁর টপ্পা গান (হিন্দুস্তানি শাস্ত্রীয় সংগীত) তিনি বারাণসীর কিংবদন্তি ছোট রামদাস জি-র অধীনে আয়ত্ত করেছিলেন।
হুস্না বাই ভারতেণ্ডু হরিশচন্দ্রের সমসাময়িক ছিলেন এবং তাঁর সাথে পত্রবিনিময়ের মাধ্যমে যোগাযোগ ছিল এবং কবিতাসম্বন্ধীয় অভিব্যক্তির বিষয়ে তাঁর পরামর্শ ও মতামত নিয়েছেন। তার ঠুমরি এবং ঠুমরির অন্যান্য উপধারা মধু তারং (শর্মা, ২০১২) হিসাবে প্রকাশিত হয়েছিল। হরিশচন্দ্র তাঁর জন্য জয়দেব রচিত গীত গোবিন্দ এর সুর রচনাও করতে পেরেছিলেন। তিনি ঠুমরি ও টপ্পা শিল্পের গুরু হিসাবে পরিচিত বিদ্যাবাড়ী এবং বদি মতি বাই এর সাথে সমপর্যায়ের হিসেবে বিবেচিত হন। কর্ম জীবনে তিনি অনেক উঁচুতে পৌঁছে যাওয়ায় হুস্না বাইকে ‘সরকার’ বা সর্দার হিসাবে অভিহিত করা হয়।
অসহযোগ আন্দোলনের (১৯২০-২২) সময় যখন এম. কে. গান্ধি কাশী (বর্তমান সময়ের বারাণসীর একটি বিশেষ প্রতিবেশী) এবং নৈনিতাল দিয়ে ভ্রমণ করেছিলেন, তখন বাই এমন একটি আন্দোলনকে উৎসাহিত করেছিলেন যার ফলে ভজন এবং দেশাত্মবোধক গান গাওয়ার মাধ্যমে মহিলা গায়কদের জীবিকা নির্বাহ করার জন্য তাঁর প্রভাব ছিল। এই গায়কদের মর্যাদা বাড়ানোও তাঁর লক্ষ্য ছিল, যাদের কাজ প্রায়শই পেশা হিসাবে যৌন কাজের সাথে সমান হতো। এই গায়কদের অনেকেই পরবর্তীকালে চরকা আন্দোলনে যোগ দিয়েছিলেন। গান্ধীর অনুসারীরা অমৃতসরে যৌনকর্মীদের বাড়ির বাইরে পিকেটিং করছে এবং তাওয়াইফ এবং একই ধরনের যৌন পেশাগুলির বিরুদ্ধে যৌন কাজের উপলব্ধি হিসাবে বিবেচিত সেই পেশাগুলির বিরুদ্ধে জনমত পোষণ করছে। বাই জাতীয় আন্দোলনকে সমর্থন ও তাওয়াইফদের জীবনযাপনের ধরন সংস্কার করার দুটি উদ্দেশ্য নিয়ে ‘তাওয়াইফ সভা’ (কাশির বারাঙ্গনা ফেডারেশন) গঠন করেছিলেন। সভার উদ্বোধনী অনুষ্ঠানের সময় বাইয়ের সভাপতির ভাষণ বারবধু বিবেকান-এ পাওয়া যায়, (সাহিত্য সদন, অমৃতসর, ১৯২৯) তিনি একটি জাতীয়তাবাদী কবিতা আবৃত্তি করেছিলেন।
বাই সহযোগী তাওয়াইফদের জোয়ান অব আর্ক এবং চিতোরগড়ের মহিলাদের জীবন থেকে শিখতে, সোনার অলংকারের পরিবর্তে লোহার শেকল পরতে এবং সম্মানজনক জীবন থেকে দূরে থাকতে অনুরোধ করেছিলেন। তাওয়াইফরা তাদের পেশা সম্পূর্ণরূপে পরিবর্তন করতে না পারায় বাই তাদের জাতীয়তাবাদী বা দেশপ্রেমিক রচনা দিয়ে তাদের আবৃত্তি শুরু করার পরামর্শ দিয়েছিলেন। তিনি তাওয়াইফদের বানারসের আরেক বিখ্যাত তাওয়াইফ গায়িকা বিদ্যাধারী বাইয়ের কাছ থেকে এই গানগুলি সংগ্রহ করার পরামর্শ দিয়েছিলেন। বাই এটিকে তাওয়াইফদের জন্য সামাজিক অবস্থান ও মর্যাদা অর্জনের একটি পদক্ষেপ হিসাবে দেখেছিলেন। অন্যান্য তাওয়াইফদের সাথে তিনি অ-ভারতীয় পণ্য বর্জনে অংশ নিয়েছিলেন এবং স্বদেশী আন্দোলনকে গ্রহণ করেছিলেন।
সংগীত নাটক অকাদেমি পুরস্কার

সঙ্গীত নাটক একাদেমি পুরস্কার (আকাদেমি পুরস্কার) (IPA:Saṅgīta Nāṭaka Akādamī Puraskāra) সঙ্গীত নাটক একাদেমি, ভারতের জাতীয় সঙ্গীত, নৃত্য ও নাটক একাদেমি কর্তৃক প্রদত্ত একটি পুরস্কার। ভারতীয় শিল্পীদের সংস্কৃতি চর্চার এটাই সর্ব্বোচ্চ ভারতীয় স্বীকৃতি। ২০০৩ সালে এর আগে পুরস্কার হিসাবে দেওয়া হতো নগদ ₹ ৫০,০০০ রুপি, একটি মানপত্র, একটি অঙ্গবস্ত্রম (একটি শাল) এবং একটি তাম্রপত্র (একটি পিতলের ফলক)। ২০০৯ সাল থেকে নগদ পুরস্কার বাড়িয়ে ₹ ১,০০,০০০ করা হয়েছে। পুরস্কারগুলি সঙ্গীত, নৃত্য, নাট্যশালা, অন্যান্য ঐতিহ্যবাহী শিল্পকলা এবং পুতুলির জন্য এবং পারফর্মিং আর্টে অবদান/বৃত্তির জন্য দেওয়া হয়। 
২০০৪ – ইন্দিরা পার্থসারথি
5 ^ Find Biography of Pandit Hanuman Prasad Mishra
হাওড়া ফেরি ঘাট

হাওড়া ফেরি ঘাট বা হাওড়া স্টেশন ফেরি ঘাট কলকাতার বিবাদী বাগ এলাকাতে হুগলী নদীর পূর্ব তীরে অবস্থিত। এই ফেরি ঘাটটি ৩ টি জেটি নিয়ে গঠিত।
এই ঘাটের থেকে কিছু ব্যস্ত রুট হল -
ডলি গুলেরিয়া

ডলি গুলেরিয়া হলেন একজন পাঞ্জাবি লোক সংগীতশিল্পী, তিনি ১৯৪৯ সালের ১৩ এপ্রিল রাতে বোম্বাইয়ের বৈশাখীতে জন্মগ্রহণ করেন। তিনি অধ্যাপক জোগিন্দ্র সিংহ এবং কিংবদন্তি পাঞ্জাবি লোক সংগীতশিল্পী 'পাঞ্জাবের নাইটিংগেল' নামে খ্যাত সুরিন্দর কৌর এর কন্যা।
ডলি গুলেরিয়া একজন মেডিকেল কলেজের শিক্ষার্থী হয়ে ডাক্তার হতে আগ্রহী ছিলেন। ১৯৭০ সালে তিনি সেনা বাহিনীর কর্মকর্তা কর্নেল এস. এস. গুলেরিয়ার সাথে বিবাহ বন্ধনে আবদ্ধ হন এবং তাদের সুনাইনী নামে একটি কন্যা, এবং দিলপ্রীত সিং এবং আমানপ্রীত সিংহ নামে দুটি পুত্র সন্তান আছে। মাতৃত্বের সাথে স্থিত হওয়ার পরে তিনি তার স্বামী দ্বারা উৎসাহীত হয়ে খুবই বিখ্যাত উস্তাদ, 'খান সাহেব' আবদুল রেহমান খানের 'পতিয়ালা ঘরানার' শিষ্য হওয়ার সুযোগ পেয়ে ধ্রুপদী সংগীতের প্রশিক্ষণ অব্যাহত রাখেন, তিনি তাকে হালকা ধ্রুপদী এবং লোক গায়নে একই বাস্তবায়নের জন্য নির্দিষ্ট দক্ষতা সহকারে তাকে শাস্ত্রীয় সংগীতের ক্ষেত্রে প্রশিক্ষণ দিয়েছিলেন।
শৈশবকাল থেকেই তিনি ভক্তিমূলকভাবে ঝুঁকছেন, তাঁর ওস্তাদের উপযুক্ত নির্দেশনায় তিনি তাঁর একক অভিষেক অ্যালবামটি রাগের গুরবানীতে প্রকাশ করতে বেছে নেন এবং তার মূল রাগগুলিতে "রেহ্রাস সাহেব" সন্ধ্যায় 'পাঠ' গেয়েছিলেন। এরপর পাঞ্জাবী লোক সঙ্গীত এলবাম প্রকাশিত হয়, কিছু তার মায়ের সাথে এবং শাবাদ কীর্তন, শিব কুমার বাতালভীর কবিতা, ভাই বীর সিংহ এবং অন্যান্য প্রখ্যাত লেখকদের লেখা কিছু একক গান নিয়ে এটি প্রকাশিত হয়।
তিনি বেশ কিছু পাঞ্জাবি চলচ্চিত্র যেমন "রব দিয়ান রাখান", "দেসন পার্দেস" এবং "মেইন মা পাঞ্জাব ডি"-তে নেপথ্য সঙ্গীত শিল্পী হিসাবে তিনি গানে কণ্ঠ দিয়েছেন।
১৯৯৭ সালের নভেম্বর মাসে পাকিস্তানে তাঁর শুভেচ্ছা ও সাংস্কৃতিক বিনিময় সফরের সময় তিনি এবং তাঁর কন্যা সুনাইনি তাদের সংগীত দিয়ে লাহোরের গাদ্দাফি স্টেডিয়ামে এবং ফয়সালবাদের (লায়ালপুর) চেনাব ক্লাবে পাকিস্তানের দর্শকদের মনমুগ্ধ করেছিলেন। তিনি তাঁর অসামান্য অবদানের জন্য মিনার-ই-পাকিস্তানের সোনার পালক এবং একটি সোনার পদক দ্বারা সম্মানিত হন।
তিনি সরাসরি পরিবেশনা বেশি উপভোগ করেন এবং দর্শকদের তাৎক্ষণিক প্রতিক্রিয়া তার মনোবল ও উৎসাহ বাড়িয়ে তোলে। তিনি পাঞ্জাবি সংগীতকে তার শুদ্ধতম রূপে বাঁচিয়ে রাখতে আন্তরিক ভাবে প্রচেষ্টা চালিয়ে যেতে চান। তিনি তার নাইটিঙ্গেল সঙ্গীত একাডেমিতে গানের প্রতি নিবেদিত নিবন্ধিত শিক্ষার্থীদের সংগীত শিক্ষা প্রদান করে থাকেন।
কলামন্ডলম রাধিকা

ডঃ কলামন্ডলম রাধিকা একজন ভারতীয় ধ্রুপদী নৃত্যশিল্পী, নৃত্য পরিকল্পক, গবেষক, শিক্ষক, লেখক এবং সমাজসেবী। তিনিই প্রথম, যিনি কেরালাবাসী না হয়েও, মোহিনীঅট্টমের জন্য কেরালা সঙ্গীত নাটক আকাদেমি পুরস্কার জিতেছিলেন। তিনি প্রধানত একজন মোহিনীঅট্টমের শিল্পী হলেও, কুচিপুড়ি, ভরতনাট্যম, কথাকলি এবং অন্যান্য নৃত্যধারাতেও সুদক্ষ।
ডাঃ কলামন্ডলম রাধিকার জন্ম বেঙ্গালুরুতে। তাঁর পিতা কে.কে নায়ার ছিলেন একজন চার্টার্ড অ্যাকাউন্ট্যান্ট্যান্ট। তিনি গুরু রাজনের অধীনে তিন বছর বয়সে নাচ শিখতে শুরু করেছিলেন এবং পরে মুত্তার শ্রী নারায়ণ পানিক্কারের থেকে কথাকলি এবং গুরু পোন্নিহাপিল্লাইয়ের অধীনে মৃদঙ্গমবৈঠারি শিখতে শুরু করেন। ১৯৬০ এর দশকের শেষের দিকে, তিনি চেরুতুরুতি চলে যান এবং চার বছর কেরালা কলামন্ডলমে অবস্থান করে আবাসিক হিসেবে প্রশিক্ষণ গ্রহণ করেন। চিন্মাম্মু আম্মা, কলামণ্ডলম সত্যভামা এবং কলামণ্ডলম পদ্মনাভন নায়রের অধীনে প্রশিক্ষণ তাঁকে একজন দক্ষ এবং পরিপূর্ণ নৃত্যশিল্পী হিসেবে বিকশিত করে। প্রয়াত কলামন্ডলম কল্যাণীকুট্টি আম্মার অধীনে তাঁর শিক্ষাজীবন এবং কথাকলিতে কলামন্ডলম পদ্মনাভ আশানের অধীনে তাঁর প্রশিক্ষণ তাঁকে সুদক্ষ এবং কমনীয় এক কথাকলি শিল্পী হিসেবে গড়ে তোলে।
তিনি ভারত ও বিদেশে জাতীয় ও আন্তর্জাতিক পর্যায়ে দুই হাজারেরও বেশি নৃত্যানুষ্ঠান করেছেন। তিনি ইউনেস্কোর আন্তর্জাতিক নৃত্য কাউন্সিলের সদস্য এবং তিনি ডাব্লুএইচও প্রতিনিধি, সার্ক প্রতিনিধি, কূটনীতিক, সোভিয়েত প্রতিনিধি এবং অন্যদের জন্য নৃত্যানুষ্ঠান করেছেন। মোহিনীঅট্টমের গভীরতা অনুসন্ধান করতে তিনি ব্যাপক গবেষণা করেছেন এবং ১৯৪০ এর দশকের গোড়ার দিকে মোহিনীঅট্টম নৃত্যশিল্পীদের মৌলিক মুদ্রা ও পদক্ষেপ, গহনা এবং পোশাক ইত্যাদির সময়োপযোগী পরিবর্তন করেছেন। তিনি ভারতে খ্রিস্টধর্মের আবির্ভাব এবং খ্রিস্টের জন্ম সহ বাইবেলের মূল বিষয়গুলির উপর ভিত্তি করে নৃত্য রচনা এবং পরিবেশনা করেছেন।
যুক্তরাষ্ট্র, যুক্তরাজ্য, ইউরোপ, আটলান্টা এবং জার্মানিতে রাধিকা কর্মশালা পরিচালনা করেছেন। তিনি ইতালীয় পুরোহিত ফিরার জেরার্ড পরিচালিত বাইবেলের উপর আধারিত চলচ্চিত্র 'বিহোল্ড দাই মাদার'- এর জন্য নৃত্যরচনা করেছেন। তিনি বিভিন্ন ভাষায় পাঁচটি চোলকেত্তু, তিনটি বর্ণম এবং অসংখ্য পদ রচনা করেছেন এবং সেগুলির নৃত্য পরিকল্পনা করেছেন। মোহিনীঅট্টমের মাধ্যমে বাইবেলের মূল বিষয় পরিবেশনের জন্য তিনি সমালোচিত হয়েছিলেন।
রাধিকা নৃত্য ও সংগীত পত্রিকা 'শ্রুতিলয়'য়ের জন্য অসংখ্য নিবন্ধ লিখেছেন এবং ‘বিদ্যালয়ে নৃত্যশিক্ষা’ শীর্ষক এনসিইআরটি আয়োজিত একটি সেমিনারে মোহিনীঅট্টমের উপর গবেষণাপত্র জমা দিয়েছেন। তিনি মার্কিন যুক্তরাষ্ট্রের হিউস্টন থেকে প্রকাশিত সাপ্তাহিক "ইন্দু"র জন্য কেরালার দেবদাসী প্রথা সম্পর্কে একটি নিবন্ধও লিখেছেন। মাতৃভূমি প্রকাশিত 'মোহিনীঅট্টম-দ্য লিরিকাল ডান্স' ও 'মুদ্রা' বইয়ের লেখক ছিলেন রাধিকা।
ভবতারিণী

ভবতারিণী রাজা (জন্ম: ২৩শে জুলাই ১৯৭৬) হলেন একজন ভারতীয় তামিল গায়ক এবং চলচ্চিত্রের সংগীত পরিচালক। তিনি চলচ্চিত্রের সুরকার ইলাইয়ারাজা এবং চলচ্চিত্র প্রযোজক জেবা রাজাইয়া এর মেয়ে এবং বিশিষ্ট চলচ্চিত্র সুরকার কার্তিক রাজা এবং যুবান শঙ্কর রাজা হলেন তার ভাই। নেপথ্য সঙ্গীতশিল্পী প্রেমজি আমারেন এবং চিত্রনায়ক ভেঙ্কট প্রভু তার চাচাত ভাই। তিনি বেশিরভাগ গান তার বাবা এবং ভাইদের নির্দেশনায় গেয়েছেন। তার বাবা ইলাইয়ারাজা রচিত ‘"ভারতী"’ চলচ্চিত্রের ‘মায়িল পোলা পন্নু ওন্নু’ গানটি উপস্থাপনার জন্য ২০০০ সালে তিনি শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার লাভ করেন। তিনি তেলুগু. মালয়ালম, হিন্দি, কন্নড় প্রভৃতি ভাষায় গান গেয়েছেন। শিল্পী হিসাবে থিডেনেন ভ্যান্থাথু, কাদালুক্কু মারিয়াধাই, আজাগই ইরুক্কিরাই বেয়ামাই ইরুক্কিরাথু, গুন্ডেলো গোদারি, ওরু নাল ওরু কানাভু সহ অন্যান্য ছবিতে কণ্ঠ দিয়েছেন। মিত্র, মাই ফ্রেন্ড, ফির মিলেঙ্গে, আমিরথাম, পরিদা পাজাগু, কালভারগল প্রভৃতি ছবিতে সংগীত পরিচালক ছিলেন।
ভবতারিণী রাজা তামিল চলচ্চিত্র "রসাইয়ের" গায়ক হিসাবে চলচ্চিত্রে আত্মপ্রকাশ করেন। তার গাওয়া গানটি তখন অনেক জনপ্রিয়তা লাভ করেছিল। তারপর থেকে তিনি তার বাবা এবং ভাইদের দ্বারা রচিত অ্যালবামে গান গেয়ে আসছেন।
বিশিষ্ট সুরকার দেবানেসান চক্কলিঙ্গম ‍যিনি দেবা নামে অধিক পরিচিত এবং নারায়ণন ‍যিনি তার মঞ্চের নাম সিরপি নামে অধিক পরিচিত তাদের সুর করা গানেও তিনি কণ্ঠ দিয়েছেন।
২০০১ সালে তিনি "ভারতী" ছবির "মায়িল পোলা পন্নু ওন্নু" গানের জন্য শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার লাভ করেন (গানটির সংগীত পরিচালক ছিলেন তাঁর বাবা ইলাইয়ারাজা)।
তিনি ২০০২ সালের চলচ্চিত্র "মিত্র, মাই ফ্রেন্ড" এর জন্য সংগীত পরিচালক হয়েছিলেন, ছবিটি পরিচালক ছিলেন রেবতী এবং এতে অভিনয় করেছিলেন শোভনা। এরপরে তিনি "অবুনা" ছবির মাধ্যমে তেলুগু চলচ্চিত্র শিল্পের সাথে জড়িত হয়ে পড়েন। তিনি শিল্পা শেঠি, অভিষেক বচ্চন এবং সালমান খান অভিনীত এবং রেবতী পরিচালিত "ফির মিলেঙ্গে" চলচ্চিত্রের জন্যও সংগীতে সুর রচনা করেছেন। ২০১২ সালের জুন মাসে তিনি একটি গ্রাম-ভিত্তিক প্রকল্প "ভেল্লচি" ছবির জন্য সুর করার জন্য জড়িয়ে পড়েন।
তিনি একটি সংস্থার বিজ্ঞাপন নির্বাহী আর. সাবারিরাজ এর সাথে বিবাহ বন্ধনে আবদ্ধ হন, সাবারিরাজ হলেন এস. এন. রামাচন্দ্রন এর পুত্র। রামাচন্দ্রন হলেন প্রাক্তন সাংবাদিক, তিনি প্রকাশনাতে গিয়ে "কান্নান বিজ্ঞাপন" শুরু করেছিলেন। ভবতারিণী চেন্নাইয়ের রোজারি ম্যাট্রিক স্কুলে পড়াশোনা করেছেন।
বিঞ্জামুরি সীতা দেবী

বিঞ্জামুরি সীতা দেবী (মৃত্যু ১৭ মে ২০১৬) হলেন একজন সংগীতশিল্পী, গায়ক এবং তেলুগু লোক সংগীতের পণ্ডিত।
দেবী আকাশবাণীতে লোক সংগীতের প্রযোজক ছিলেন।
তিনি তাঁর বোন বিঞ্জামুরি আনসুইয়া দেবীর সাথে অন্ধ্র প্রদেশের অনেক উল্লেখযোগ্য কবিদের সংগীতে সুর রচনা করেছেন। এদের মধ্যে আছেন শ্রীরাঙ্গম শ্রিনিভিসা রাও (শ্রী শ্রী)।
তিনি ১৯৭৯ সালে মা ভূমি চলচ্চিত্রের সংগীতে অবদান রাখেন। তিনি "অন্ধ্র প্রদেশের লোক সংগীত" নামে একটি বই লিখেছেন। তিনি ২০১৬ সালের ১৭ মে মার্কিন যুক্তরাষ্ট্রে মারা যান।
দন্তবক্র

দন্তবক্র () ছিলেন চেদী রাজ্যের দক্ষিণে অবস্থিত করূষ রাজ্যের রাজা বৃদ্ধশর্মা এবং বসুদেব ও কুন্তীর ভগিনী শ্রুতদেবার পুত্র৷ দ্বারকায় গদাযুদ্ধের সময়ে কৃষ্ণ তাঁর কৌমোদকী দ্বারা দন্তবক্রকে হত্যা করেন৷ করূষ রাজ্যের রাজবংশের সন্তান হওয়ার দরুন দন্তবক্র বাকা কৌরূষ্য নামেও পরিচিত ছিলেন৷
দন্তবক্র ছিলেন তার পিতা মাতার জ্যেষ্ঠ সন্তান, অন্যান্যরা হলেন, নীল, বহন্ত, বসুদন এবং বিদুরথ৷ জন্মের পর থেকেই তার দাঁতের পাটি বাঁকা থাকার জন্য তার নাম রাখা হয় "দন্তবক্র"৷
দন্তবক্র এবং তার মাসতুতো ভ্রাতা শিশুপাল উভয়কে গোলোকধামে শ্রীবিষ্ণুর দুই দ্বাররক্ষী জয় ও বিজয়ের মর্তলোকে তৃতীয় ও শেষ জন্ম বলে মনে করা হয়৷ কৃৃষ্ণের হাতে উভয়ে মৃৃত্যুবরণ করে ও পাপস্খলন করে তাঁরা আবার বিষ্ণুনিবাস বৈকুণ্ঠে প্রবেশ করার অনুমতি পান৷
হিন্দুদের মহাকাব্য "মহাভারত" অনুসারে দ্রৌপদীর স্বয়ম্বর সভাতে উপস্থিত ছিলেন করূষদেশের রাজপুত্র দন্তবক্র৷ বৃদ্ধশর্মা সন্যাস গ্রহণ করলে তার জ্যেষ্ঠপুত্র রাজসিংহাসনে বসেন৷ তখন পূর্ব ভারতে জরাসন্ধ নিজের আধিপত্য বিস্তার করতে শুরু করেন মগধ অঞ্চল থেকে৷ অধিক শক্তিশালী হতে ও নিজের রাজ্য বাঁচাতে দন্তবক্র জরাসন্ধের সহিত মিত্রতাপত্র পাঠালে তিনি তা গ্রহণ করে নেন৷ পরে তাঁর বিবাহের সময়ে রাজকুমারী ভদ্রা ও বিশালার সাথে তাঁর বিবাহ ঠিক হলে চৈদ্য শিশুপাল ভণিতা করে দুজনকেই অপহরণ করলে দন্তবক্র যথেষ্ট রুষ্ট হন৷
পদ্মপুরাণের ষষ্ঠ অধ্যায়ের ২৭৪ নং শ্লোক অনুসারে তিনি চৈদ্য রাজকুলেরই সন্তান ছিলেন৷ রাজ্যে রাজ্যাভিষেকের পরে জরাসন্ধ ছাড়াও কংস, শল্ব ও পুণ্ড্রকের সহিত সন্ধি করেন৷ 
যুধিষ্ঠিরের রাজসূয় যজ্ঞের সময়ে তিনি সহদেবকে দক্ষিণদেশে প্রেরণ করলে সহদেব করূষ রাজ্য দখলে অগ্রসর হন৷ দন্তবক্রের মুখোমুখি হলে তিনি যুদ্ধের আহ্বান দেন ফলে সহদেব ও তার সৈন্যদল তাঁকে পরাস্ত করেন ও ইন্দ্রপ্রস্থতে রাজকর দিতে বাধ্য করেন৷ পরে সহদেব দন্তবক্রকে আবার করূষের চুক্তবদ্ধ রাজা হিসাবে নিয়োজিত করেন৷ যেহেতু পাণ্ডবরা তার মিত্র জরাসন্ধকে হত্যা করে তাই তিনি তাদের আমন্ত্রণ গ্রহণ করে ইন্দ্রপ্রস্থে রাজসূয় যজ্ঞে উপস্থিত ছিলেন না৷
শিশুপাল ছিলেন শল্বরাজার মিত্র৷ কৃষ্ণ যুধিষ্ঠিরের রাজসূয় যজ্ঞের সভাস্থলেই সুদর্শন চক্র দিয়ে শিশুপালের শিরোচ্ছেদ করলে মিত্রবদ্ধ শল্বরাজ কৃৃষ্ণকে আক্রমণ করেন৷ কিন্তু শল্ব কৃষ্ণের হাতে নিহত হয়৷ মিত্র শল্বরাজের কৃষ্ণ দ্বারা হত্যার কথা সহ্য করতে না পেরে প্রায় অপ্রস্তুত হয়েই বিনা রথে চড়ে একটি মাত্র গদা নিয়ে দন্তবক্র হাজির হন তাঁর রাজধানী দ্বারকা নগরীতে৷ তিনি কৃষ্ণকে বলেন যদিও কৃষ্ণ তার ভ্রাতা তবুও মিত্রের মৃত্যুর জন্য তিনি দ্বারকায় কৃষ্ণকে শাস্তি দিতে এসেছেন৷ তৎকালীন যুদ্ধবিধি পালন করে কৃষ্ণও রথারোহিত না হয়ে শুধুমাত্র গদাযুদ্ধে দন্তবক্রকে প্রত্যাহ্বান জানান৷ দন্তবক্র তার গদা দিয়ে কৃষ্ণর মাথায় আঘাত করলে কৃৃষ্ণের ইশারায় তার কৌমোদকীর ধারালো অংশ দ্বারা দন্তবক্রের হৃদয় বিদারিত করলে তার হৃৎপিণ্ড দ্বিখণ্ডিত হয় এবং বমন করতে করতে চক্রদন্ত ভূপতিত হন৷
জগজিৎ কৌর

জগজিৎ কৌর হলেন একজন হিন্দি/উর্দু গায়ক এবং সংগীত পরিচালক মোহাম্মদ জহুর খৈয়ামের স্ত্রী। তিনি লতা এবং আশার মতো তাঁর সমসাময়িক শিল্পীদের চেয়ে চলচ্চিত্রে কম গান গেয়েছেন, তবুও তাঁর সমস্ত গানগুলোকে অবিস্মরণীয় মাস্টারপিস হিসাবে বর্ণনা করা হয়।
কৌর পাঞ্জাবের এক সম্ভ্রান্ত পরিবারের সদস্য ছিলেন। তিনি ১৯৫৪ সালে সুরকার মোহাম্মদ জহুর খৈয়ামের সাথে বিবাহ বন্ধনে আবদ্ধ হন, এটি ছিল ভারতীয় চলচ্চিত্র জগতের প্রথম আন্ত: সম্প্রদায় বিবাহের একটি। তাদের প্রদীপ নামে একটি পুত্র ছিল, ছেলেটি ২০১২ সালে হার্ট অ্যাটাকের কারণে মারা যায়। তাদের ছেলের সাহায্যকারী মনোভাব দ্বারা অনুপ্রাণিত হয়ে তারা শিল্পী এবং প্রযুক্তিবিদদের প্রয়োজনীয় সহায়তার জন্য "খৈয়াম জগজিৎ কৌর কেপিজি চ্যারিটেবল ট্রাস্ট" নামে একটি দাতব্য সংস্থা চালু করেন। খৈয়াম ২০১৯ সালের ১৯ আগস্ট রাত সাড়ে ৯ টায় (আইএসটি) ৯২ বছর বয়সে হৃদরোগে আক্রান্ত হয়ে মারা যান।
তার স্মরণীয় গানসমূহের মধ্যে কয়েকটি:
বেল্লি ললিতা

বেল্লি ললিতা (బెల్లి లలిత ২৬ এপ্রিল ১৯৭৪ - ২৬ মে ১৯৯৯) ছিলেন একজন ভারতীয় লোক সংগীতশিল্পী এবং তেলেঙ্গানা কলা সমিতির প্রতিষ্ঠাতা। তিনি ১৯৯৯ সালের ২৬ মে নলগোন্ডা জেলার ভোঙ্গিরে মার যান।
তিনি নলগোন্ডা জেলার আত্মাকুর মন্ডলির নানচারপেতের এক তেলুগুভাষী কুরুমা হিন্দু পরিবারে জন্মগ্রহণ করেন। তার বেলি কৃষ্ণ নামে এক ভাই ছিল , ভাইটি একজন এক্টিভিস্ট এবং সরকারী কর্মচারী ছিলেন এবং তার ৫ বোন ছিল। তিনি নাগরিক স্বাধীনতা আন্দোলনে সক্রিয় কর্মী ছিলেন এবং ১৯৯০ এর দশকের শেষদিকে তেলেঙ্গানা রাজ্য গঠনের জন্য আন্দোলনের একজন সক্রিয় কর্মী ছিলেন।
১৯৯৯ সালে তাকে অপহরণ করা হয়, লাঞ্ছিত করা হয় এবং একটি কুড়াল দিয়ে তাকে কুপিয়ে হত্যা করা হয়, কুপিয়ে তার শরীরকে ১৭ টুকরো করা হয়েছিল।
কবিতা শেঠ

কবিতা শেঠ (জন্ম ১৯৭০) একজন ভারতীয় গায়ক, যিনি হিন্দি সিনেমায় নেপথ্য সঙ্গীতশিল্পী হিসাবে সবচেয়ে বেশি পরিচিত, পাশাপাশি গজল এবং সুফি সংগীত পরিবেশন করতেন এবং "কারওয়ান গ্রুপ" নামে একটি সূফী সংগীত গোষ্ঠীর নেতৃত্ব দেন।
তিনি "ওয়াক আপ সিড" (২০০৯) চলচ্চিত্রে তাঁর ধ্রুপদী সুফি উপস্থাপনা ""গুঞ্জা সা কোই ইকতারা"" এর জন্য ২০১০ সালে শ্রেষ্ঠ মহিলা নেপথ্য সঙ্গীতশিল্পী বিভাগে ফিল্মফেয়ার পুরস্কার অর্জন করেন। তিনি একই গানের জন্য শ্রেষ্ঠ মহিলা নেপথ্য সঙ্গীতশিল্পী বিভাগে স্টার স্ক্রিন পুরস্কারও জিতেন, এটি ২০০৯ সালের বৃহত্তম চার্টবাস্টার ছিল।
তিনি উত্তরপ্রদেশের বেরেলিতে জন্মগ্রহণ করেন।
তার বিয়ের পরে তিনি দিল্লিতে চলে আসেন, সেখানে তিনি অল ইন্ডিয়া রেডিও (এআইআর) এবং দূরদর্শনে পরিবেশনা শুরু করেন। ইতোমধ্যে তিনি সংগীত বিষয়ে স্নাতকোত্তর করেন, দিল্লির গন্ধর্ব্য মহাবিদ্যালয় থেকে "সংগীত অলঙ্কার" এবং দিল্লি বিশ্ববিদ্যালয় থেকে হিন্দি সাহিত্যে এমএ ডিগ্রি অর্জন করেন।
তিনি প্রথমে বেরেলির খান-কাহে নিয়াজিয়া দরগায় এবং পাবলিক শো এবং সংগীত কনসার্টে পরিবেশনা শুরু করেন।
কবিতা সুফি-শৈলি গানে বিশেষজ্ঞ ছিলেন যদিও গীত, গজল এবং লোকসঙ্গীত গেয়েছেন। কয়েক বছর ধরে তিনি লন্ডন, বার্মিংহাম, স্কটল্যান্ড, বার্লিন, অসলো এবং স্টকহোম এবং ভারত জুড়ে বিভিন্ন স্থানে সরাসরি প্রদর্শনীতে গান পরিবেশন করেছেন। দিল্লিতে মুজাফফর আলীর আন্তর্জাতিক সুফি উৎসব কনসার্টে তার পরিবেশনার সময় পরিচালক সতীশ কৌশিক তাঁর গান শুনে তাঁর ছবিতে ""জিন্দেগি কো মওলা"" গানের জন্য প্রস্তাব করেছিলেন, আমিশা প্যাটেল অভিনীত "ভাদা" (২০০৫) চলচ্চিত্রে নেপথ্য সংগীতশিল্পী হিসেবে তার অভিষেক ঘটে। পরবর্তীকালে তিনি মুম্বাই চলে যান, কারণ অনুরাগ বসুর "গ্যাংস্টার" (২০০৬) ছবির ""মুঝে মাত রোকো"" তে কণ্ঠ দেন, তিনি এই গানের জন্য পুরস্কার জিতেন।
গানের পাশাপাশি তিনি সংগীতের সুর রচনা করেন। তিনি এন. চন্দ্রের ছবি "ইয়ে মেরা ইন্ডিয়া" (২০০৯) এর তিনটি গানের সুর রচনা করেছেন। তিনি "ওহ এক লামহা", "দিল-এ-নদন" দুটিই সূফী গজলের অ্যালবাম, এরপরে সুফি গানের অ্যালবাম "সুফিয়ানা" (২০০৮) এবং "হযরত" সহ ব্যক্তিগত অ্যালবাম প্রকাশ করেন। তাঁর ২০০৮ সালে সুফি কবি-মরমী রুমির শ্লোকের সমন্বয়ে গঠিত অ্যালবাম "সুফিয়ানা" লখনউয়ের ৮০০ বছর বয়সী খামান পীর কা দরগায় প্রকাশিত হয়।
তাঁর কাবিশ শেঠ এবং কণিস্ক শেঠ (সংগীতশিল্পী) নামে দুটি পুত্র আছে, দুজনেই তাঁর সাথে পরিবেশনা করেন। তার স্বামী কে.কে. শেঠ ২০১১ সালের ১৫ ডিসেম্বর প্যানক্রিয়াটাইটিসে আক্রান্ত হয়ে ৪৮ বছর বয়সে মারা যান।
শ্রেষ্ঠ মহিলা নেপথ্য সঙ্গীতশিল্পী – "ইকতারা"
শ্রেষ্ঠ মহিলা নেপথ্য সঙ্গীতশিল্পী – "ইকতারা"
সংগীতে শ্রেষ্ঠ নতুন প্রতিভা
শ্রেষ্ঠ মহিলা নেপথ্য সঙ্গীতশিল্পী – "ইকতারা"
নতুন সংগীত সেনসেশন (মহিলা) – "ইকতারা"
শ্রেষ্ঠ নেপথ্য সঙ্গীতশিল্পী (মহিলা) – "ইকতারা"
বর্ষসেরা জনপ্রিয় গায়ক
বর্ষসেরা গান – "ইকতারা"
মহিলাদের অর্জনকারী পুরস্কার
"তুম হি হো বন্ধু"
বর্ষসেরা মহিলা কণ্ঠশিল্পী – "তুম হি হো বন্ধু"
নূরন ভগ্নিদ্বয়

নূরন ভগ্নিদ্বয় - জ্যোতি নূরন এবং সুলতানা নূরন - ভারতের জলন্ধর থেকে আসা একটি সুফী গানের জুটি। তারা শাম চৌরাসিয়া ঘরনা ধ্রুপদী সংগীত পরিবেশন করেন।
বোনদের শৈশবকাল থেকেই তাদের বাবা, বিবি নূরনের নাতি ও স্বর্ণ নূরনের পুত্র ১৯৭০ এর দশকের সুফি গায়ক ওস্তাদ গুলশান মীর প্রশিক্ষণ দিতে থকেন। মীরের মতে পরিবারটি অত্যন্ত কঠিন সময় পার করতে ছিল এবং মীর তাদের সহযোগীতা করার জন্য সংগীত শিখতে সহা্য্য করেছিলেন।
সুলতানা নূরনের বয়স যখন সাত বছর এবং জ্যোতি নূরন পাঁচ বছর বয়সী তখন মীর তাদের প্রতিভা আবিষ্কার করেন, সেসময় তাঁরা বাড়িতে খেলছিলেন এবং তাঁদের দাদির কাছ থেকে শোনা একটি গান, বুল্লে শাহ কালাম 'কুল্লি বিচো নি ইয়ার ল্যাব লে' নামক গানটি গাইছিলেন। মীর তাদের জিজ্ঞাসা করেন যে তারা এটি বাদ্যযন্ত্রের সাথে গান গাইতে পারে কিনা এবং তার প্রেক্ষিতে তাঁরা গানটি গান। গানটি গাওয়ার সময় তাঁরা কোনও স্বরকম্প বাদ দেননি, যা পেশাদারভাবে তবলা এবং হারমোনিয়াম বাদক সহ উপস্থাপন করা হয়েছিল। কানাডার সংগীত সহায়তাকারক ইকবাল মহল ২০১০ সালে বোনদের আবিষ্কার করেন এবং তাদের সাফল্যে বড় ভূমিকা পালন করেন। ২০১৩ সালে তারা প্রথমবারের মতো নকোদর এ বাবা মুরাদ শাহ দরগায় পরিবেশনা করেন এবং তারা সেই রাত থেকেই লোকজনের মধ্যে বেশ জনপ্রিয় হয়ে ওঠেন। তাদের "আল্লাহ হু" গানটি ইউটিউবে জনপ্রিয়তা পায়। এরপরে "মা ইয়ার দা দিওয়ানা" এবং "পাতাকা গুড্ডি" এর মতো গানগুলি দুজনের জনপ্রিয়তা বাড়াতে গুরুত্বপূর্ণ ভূমিকা পালন করে। বলিউডের চলচ্চিত্রে তাদের অনেক গান রয়েছে।
তারা পারফর্মিং আর্টস (এইচটিসিপিএ) এর হরপাল টিওয়ানা সেন্টারে প্রয়াত গজল সঙ্গীতের রচয়িতা জগজিৎ সিংয়ের ৭২ তম জন্মদিনের পার্টিতে এবং তাদের প্রতিভা নিয়ে ভারতের পাঞ্জাবের পাতিয়ালার লোকদের তাদের পরিবেশনা দিয়ে মুগ্ধ করেন। তারা তাদের "তুং তুং" গানটি দিয়ে ভারতের এমটিভি সাউন্ড ট্রিপ্পিন এর এমটিভি ট্যালেন্ট হান্ট সিরিজের সাথে, এবং পরে এমটিভি আনপ্লাগড এবং কোক স্টুডিওতে খ্যাতি অর্জন করেন।
তারা ২০১৬ এবং ২০১৭ সালে ঢাকা আন্তর্জাতিক ফোক ফেস্টে গান পরিবেশন করেন।
২০১৪ সালে "হাইওয়ে" চলচ্চিত্রে 'পাটাকা গুড্ডি' গানটি দিয়ে সংগীত পরিচালক এ আর রহমানের সাথে তাদের বলিউডে প্রথম আগমন ঘটে। তারা "সুলতান", "মির্জায়া", "দঙ্গল", "জ্যাব হ্যারি মেট সেজাল" এবং "ভরত" সহ বিভিন্ন চলচ্চিত্রে গান গেয়েছেন।
চেকার শেডো ইল্যুশন

চেকার শেডো ইল্যুশন (English: Checker shadow illusion) একটি দৃষ্টিভ্রম যা দৃষ্টি বিজ্ঞানের অধ্যাপক ইডওয়ার্ড এইচ এডিলসনকৃতক ১৯৯৫ তে এমআইটিতে প্রকাশিত হয়।
এই ছবিতে একটি ধূসর ও তুলনামূলক উজ্জ্বল রঙের একটি দাবাঘর দেখা যায়। যার উপর অন্য একটি জিনিসের ছায়া পড়ে। দৃষ্টিভ্রম হয় A মার্ক করে দেখানো ঘরটি B মার্ক করা ঘর থেকে গাঢ় রংয়ের যদিও দুটির রং এক।
নিন্মলিখিত ভাবে প্রমাণ করা যায়ঃ